Основната техническа разлика между апаратите за подаване на вода, е технологията на охлаждане на водата. Докато подгряването е стандартно при всички модели – посредством хигиенен резервоар с електрически нагревател, загряващ водата до 85°C-95°C, охлаждането се разделя условно на компресорно и електронно. Важно е да се отбележи, че и при двата варианта, водата НЯМА ДОСЕГ със самите охладители. Те са поместени около външната обвивка на хигиенните резервоари за вода.
Компресорното охлаждане е по-ефективният и надежден способ. Съпоставимо с охлаждането при хладилниците и климатиците, компресорното охлаждане в апаратите за подаване на вода използва компресорна система с газ фреон. Апаратите с компресорно охлаждане са подходящи както за домашно ползване, така и за офиси и предприятия с тежко и леко натоварване. Водата от бутилката попада директно в хигиенен резервоар, около който преминават фреоновите охладители, където се случва процесът по охлаждане. Възможностите на компресорното охлаждане позволяват да се охлажда изключително голям поток от вода, без нивото на охлаждане да спада. Стандартният капацитет на охлаждане е производство на около 3-5 литра охладена вода за 1 час. Стандартната фабрична настройка предвижда охлаждането да е в границите между 5°C и 7°C , но прецизната настройка може да варира, в зависимост от предпочитанията на ползвателя. Околната температура почти не оказва влияние на охлаждането. Апаратите с компресорно охлаждане имат значително по-дълъг живот. При нормални работни условия могат да осигурят безпроблемно ползване повече от десетилетие.
Електронното охлаждане е подходящо за апарати, които са подложени на слабо натоварване. Такива са тези, които се ползват в домашни условия и малки офиси с до 3-4 души. Охлаждането се случва в хигиенния резервоар, от външната страна на който е поставен Пелтие елемент. Това е керамична плочка, която съдържа в себе си много PN преходи. Когато се захрани с електрически ток, едната страна на елементът на Пелтие се охлажда, а другата се загрява. Охлаждащата страна е поставена с лице към хигиенния резервоар, в който се намира водата. Загрятата страна на плочката, е необходимо да се охлажда, чрез поставяне на радиатор и вентилатор. За да се улесни процесът на циркулация на въздуха и охлаждането, апаратите с електронно охлаждане е задължително да бъдат поставени на поне 10см. отстояние между задната част на апарата и други обекти – например стени. Пелтие елементът охлажда водата до температура между 5°C-12°C, но околната температура оказва сериозно влияние. Капацитетът на охлаждане тук е около 700мл. за 1 час. Важно е възможностите на апарата с електронно охлаждане да не се превишават, тъй като това води до претоварване на охладителната система и е възможно да доведе до повреди. Системата за електронно охлаждане има по-ниска стойност от компресорното и затова апаратите се предлагат на осезаемо по-ниски цени, което е основното им предимство.